# Cultura e arte en Mesopotamia

## Glosario

## Adobe

Definición:

  Bloque de arxila secada ao sol, ás veces mesturada con palla, que se emprega na construción.

Exemplo:

  Na arte mesopotámica eran habituais os muros de adobe.

## Arco

Definición:

  Elemento construtivo de forma curva, que serve de soporte ou de decoración.

Exemplo:

  O interior do edificio está cheo de arcos.

## Bóveda

Definición:

  Elemento arquitectónico que cobre o espazo entre dous muros.

Exemplo:

  A sala está cuberta cunha gran bóveda.

## Pictograma

Definición:

  Signo visual que representa un obxecto real e o seu significado.

Exemplo:

  Un pictograma na entrada do auditorio indicaba que non se permitían usar teléfonos móbiles.

# Cultura e arte en Mesopotamia

A civilización mesopotámica desenvolveu unha das culturas máis avanzadas do mundo antigo. Neste aspecto, a invención da escritura foi a contribución máis salientable.

# A escritura

As primeiras manifestacións escritas vincúlanse ao pobo sumerio entre o 3500 e o 3400 a. C. Inicialmente empregaban signos pictográficos, aínda que co tempo foron evolucionando ata formas máis esquematizadas como a escritura cuneiforme. Chámase así pola forma de cuña que adquirían as incisións feitas cun obxecto punzante sobre táboas de arxila.

Os primeiros documentos escritos empregábanse para anotar a contabilidade de palacios e templos. Despois comezaron a redactarse leis, como o Código de Hammurabi, e poemas relixiosos de carácter épico como o Poema de Gilgamesh.

## Lectura facilitada

As primeiras escrituras comezaron cos sumerios entre o 3500 e o 3400 a. C.

Primeiro usaban signos pictográficos (debuxos), pero logo fixeron formas máis simples chamadas escritura cuneiforme.

Chámase así porque as marcas eran como cuñas feitas cun obxecto puntiagudo sobre táboas de arxila.

No principio, a escritura usábase para anotar as contas dos templos e palacios.

Despois, comezaron a escribir leis como o Código de Hammurabi e poemas relixiosos como o Poema de Gilgamesh.

## Audio

audio/mpeg

## Para saber máis:

## Escritura en Mesopotamia

Así se orixinou a escritura na antiga Mesopotamia

# Astronomía e matemáticas

A necesidade de predicir fenómenos celestes determinou o desenvolvemento da astronomía. A súa aplicación práctica foi importante para as colleitas e permitiu a elaboración dun calendario moi preciso.

Nas matemáticas empregaron un sistema de numeración sexaxesimal e fixeron achegas destacadas en aritmética e xeometría.

## Lectura facilitada

Astronomía e matemáticas.

A necesidade de predicir os fenómenos celestes levou ao desenvolvemento da astronomía.

A astronomía axudou nas colleitas e permitiu crear un calendario moi preciso.

Sistema de numeración e matemáticas.

Usaron un sistema de numeración sexaxesimal (base 60).

Fixeron avances importantes en aritmética e xeometría.

## Audio

audio/mpeg

# A arte

Engloba as manifestacións das diferentes culturas que se desenvolveron entre a civilización sumeria e a caída de Babilonia. A arte mesopotámica adoita expresar o poder da relixión e das persoas gobernantes.

## Arquitectura

Realizaron construcións monumentais, pero con materiais pobres como o adobe: ladrillos de barro cocido ao sol. Logo revestíanse con acabados máis luxosos como o mármore.

Inventaron elementos construtivos tan importantes como o arco e a bóveda.

O tipo de edificio máis característico era o cigurat, templo que facía a función de morada dos deuses e das deusas. Estruturábase como unha pirámide disposta en varios chanzos: o superior albergaba o santuario.

## Escultura e relevo

Foron habituais esculturas que representaran a persoas de rango social elevado en actitude orante e con aspecto idealizado.

Os relevos adoitaban ser máis realistas, representando animais ou acontecementos bélicos.

## Lectura facilitada

Engloba as manifestacións das diferentes culturas que se desenvolveron entre a civilización sumeria e a caída de Babilonia.

A arte mesopotámica adoita expresar o poder da relixión e das persoas gobernantes.

Realizaron construcións monumentais, pero con materiais pobres como o adobe: ladrillos de barro cocido ao sol.

Logo revestíanse con acabados máis luxosos como o mármore.

Inventaron elementos construtivos tan importantes como o arco e a bóveda.

O tipo de edificio máis característico era o Zigurat, templo que facía a función de morada dos deuses e das deusas.

Estruturábase como unha pirámide disposta en varios chanzos: o superior albergaba o santuario.

Foron habituais esculturas que representaran a persoas de rango social elevado en actitude orante e con aspecto idealizado.

Os relevos adoitaban ser máis realistas, representando animais ou acontecementos bélicos.

## Audio

audio/mpeg

Licenciado baixo a Licenza Creative Commons Atribución Non-comercial Compartir igual 4.0

Feito con eXeLearning (Nova xanela)